Rasmus Strømme

Rasmus Strømme (født Rasmus Oskar Strømme 14. mai 1877 i Ørsta, død 10. juli 1957) var en norsk lærer og kunstmaler fra Hovdebygda. Han arbeidet som lærer før han begynte sin utdannelse som kunstmaler, slik hans tvillingbror – Karl Straume – hadde gjort før ham. 

I 1899 tok han lærereksamen ved lærerskolen i Volda, og arbeidet deretter et par år som lærer på Voss, før han ble lærer på Volda. Etter fem år på Volda flyttet han til Stadsbygd i Indre Fosen, og arbeidet som lærer der. I 1906 giftet han seg med Laura Humblem, som hadde tatt lærereksamen i Volda samme år som ham selv. Familien flyttet så til Krødsherad, der Rasmus Strømme ble lærer ved Green skole. På 1910-tallet virket han også som kirkesanger i Krødsherad.

I 1920 flyttet han til Rødberg i dagens Lindesnes kommune. Han var en svært aktiv maler, og holdt en rekke utstillinger helt fram til 1950-tallet. Motivene var hentet fra distriktene rundt Mandal, Setesdal og Vestlandet. De mest populære maleriene er de med bymotiver fra Mandal. I tillegg malte han en rekke portrettmalerier og presteportretter til flere kirker.

Familie 
Rasmus Strømme og tvillingbroren Karl Straume var de eldste i en søskenflokk på seks. Søskenflokkens mor var søster av dikterpresten og sangeren Anders Hovden.

Referanser 

Norske malere
Personer fra Ørsta kommune
Fødsler i 1877
Dødsfall i 1957